Kuusiku lennuväli
Rapla lennuväli (ICAO: EERA), rahvakeeles ka Kuusiku lennuväli, on murukattega lennuväli Rapla maakonnas, Raplast paar kilomeetrit Märjamaa poole, Iira küla maa-alal, millel paikneb kaks märgistatud lennurada mõõtmetega 1600 x 60 m (suund 15-33) ja 1100 x 30 m (suund 15-33). Rapla lennuväli on suur Eesti harrastuslennunduskeskus, kus tegutseb mitu erinevat lennuklubi. Nende seas on kolm langevarjuklubi, kaks paraplaanlendurite klubi, purilennu- ja motodeltaklubi. Lennuvälja kasutatakse ka mudellennukite lennutamiseks ja kuumaõhupallide stardi- või maandumiskohana. Samuti võtab lennuväli vastu külalislennukeid ja -helikoptereid. Eesti mudellennutajad korraldavad tavaliselt kõik oma suuremad võistlused Rapla lennuväljal. Põhiline harrastuslennutegevus toimub tavaliselt nädalavahetustel.